#### Predkladacia správa

Návrh novely zákona č. 139/1998 Z. z . o omamných látkach, psychotropných látkach a prípravkoch v znení neskorších predpisov (ďalej len „zákon č. 139/1998 Z. z.“) sa predkladá na základe Plánu legislatívnych úloh vlády Slovenskej republiky na rok 2022.

Cieľom návrhu novely zákona je doplniť prílohu č. 1 zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov (ďalej len „zákon č. 139/1998 Z. z.“) o dve omamné látky I. skupiny na základe rozhodnutia prijatého na 65. zasadnutí Komisie pre omamné látky Úradu OSN pre omamné látky a kriminalitu v dňoch 14. 3. až 18. 3. 2022 (UNODC - United Nations Office on Drugs and Crime). Toto rozhodnutie bolo prijaté na základe hodnotenia odborného výboru pre drogovú závislosť Svetovej zdravotníckej organizácie.

Ministerstvo vnútra Slovenskej republiky navrhlo zaradiť medzi omamné látky a psychotropné látky ďalších 12 psychoaktívnych látok, z ktorých Ministerstvo zdravotníctva Slovenskej republiky zaradilo dve z nich medzi omamné látky I. skupiny, osem medzi psychotropné látky I. skupiny a dve medzi omamné látky II. skupiny.

Navrhujú sa aj spresnenia v paragrafovom znení zákona, ktoré si vyžiadala každodenná prax.

Návrh zákona nemá vyčísliteľné sociálne vplyvy. Má výrazný potenciál prispieť k zvýšeniu sociálnej ochrany obyvateľstva a prispieť k prevencii vzniku závislosti od užívania omamných látok a psychotropných látok vrátane prevencie liečby zdravotných následkov osôb závislých od užívania týchto látok tým, že bude pružnejšie trestnoprávne postihovať nezákonnú činnosť subjektov zameraných na nezákonnú výrobu a predaj omamných látok a psychotropných látok.

Návrh zákona nemá byť predmetom vnútrokomunitárneho pripomienkového konania, pretože sa vzťahuje na harmonizovanú oblasť práva Európskej únie.

Účinnosť zákona sa navrhuje, vzhľadom na predpokladanú dĺžku legislatívneho procesu, na 1. december 2022.

Návrh zákona bol predmetom pripomienkového konania v dňoch od 3. júna 2022 do 23. júna 2022 a bolo k nemu uplatnených 25 pripomienok, z toho tri pripomienky boli zásadné. Akceptované pripomienky sú v predloženom návrhu zákona zapracované. Pripomienkujúce orgány, ktoré svoje pripomienky k návrhu zákona nezaslali, sú uvedené vo vyhodnotení pripomienkového konania, ktoré je súčasťou predloženého materiálu.

Návrh zákona sa na rokovanie Legislatívnej rady vlády Slovenskej republiky predkladá bez rozporu.